CELEX: 62012CN0354
Language: sk
Date: 2012-07-25 00:00:00
Title: Vec C-354/12 P: Odvolanie podané 25. júla 2012 : Asa Sp. z o.o. proti rozsudku Všeobecného súdu (tretia komora) z  22. mája 2012 vo veci T-110/11, Asa/ÚHVT — Merck (FEMIFERAL)

29.9.2012   
            
            
               SK
            
            
               Úradný vestník Európskej únie
            
            
               C 295/22
            
         Odvolanie podané 25. júla 2012: Asa Sp. z o.o. proti rozsudku Všeobecného súdu (tretia komora) z 22. mája 2012 vo veci T-110/11, Asa/ÚHVT — Merck (FEMIFERAL)
   (Vec C-354/12 P)
   2012/C 295/40
   Jazyk konania: poľština
   
      Účastníci konania
   
   
      Odvolateľka: Asa Sp. z o.o. (v zastúpení: M. Chimiak, advokát)
   
      Ďalší účastník: Úrad pre harmonizáciu vnútorného trhu (ochranné známky a vzory)
   
      Návrhy odvolateľky
   
   
               —
            
            
               zrušiť napadnutý rozsudok Všeobecného súdu Európskej únie z 22. mája 2012 vo veci T-110/11,
            
         
               —
            
            
               predložiť vec Všeobecnému súdu Európskej únie na opätovné preskúmanie,
            
         
               —
            
            
               zaviazať Úrad na náhradu trov konania na Súdnom dvore.
            
         
      Odvolacie dôvody a hlavné tvrdenia
   
   Odvolateľka vytýka Všeobecnému súdu Európskej únie porušenie článku 8 ods. 1 písm. b) nariadenia Rady (ES) č. 207/2009 z 26. februára 2009 o ochrannej známke Spoločenstva (konsolidované znenie), keďže tento súd nezohľadnil právne kritériá, ktoré majú vplyv na uplatnenie tohto ustanovenia, a takisto sa dopustil zjavne nesprávneho posúdenia týchto kritérií vzhľadom na okolnosti tejto veci.
   Okrem toho odvolateľka Všeobecnému súdu vytýka nesprávne uplatnenie výkladu týkajúceho sa kritérií priemerného spotrebiteľa, o ktoré ide v rámci skutkových okolností v tejto veci. Odvolateľka vytýka takisto Všeobecnému súdu, že vykonal nesprávne posúdenie rozlišovacej spôsobilosti, ktorú majú inherentne skoršie ochranné známky Feminatal, hoci odvolateľka uviedla v žalobe, že odvolací senát ÚHVT neskúmal túto otázku vážne a vyčerpávajúco. Odvolateľka je takisto toho názoru, že Všeobecný súd vykonal nepresné posúdenie podobnosti označení z vizuálneho a koncepčného hľadiska. Nakoniec mu vytýka nepresné posúdenie nebezpečenstva, že priemerný zákazník bude uvedený do omylu.
   Okrem toho odvolateľka Všeobecnému súdu vytýka porušenie článku 9 ZFEÚ, keďže tento súd v obdobných veciach uplatnil iné právne kritériá.